
R A P O R T 

 asupra  propunerii  legislative  privind  despăgubirea 

cetăţenilor  din  zona “Clisura Dunării”,  care  au  fost

 expropriaţi în perioada 1964 – 1989 în vederea construirii

 Hidrocentralei Porţile de Fier I

În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind despăgubirea cetăţenilor din zona “Clisura Dunării”, care au fost expropriaţi în perioada 1964 – 1989 în vederea construirii Hidrocentralei Porţile de Fier I, trimisă cu adresa nr.87 din 14 mai 2001, înregistrată sub nr.641 din 14 mai 2001.

În conformitate cu prevederile art.110 alin.(1) din Constituţia României, Guvernul a transmis punctul său de vedere, cu adresa nr.689/43/20.04.2001, precizând că nu susţine promovarea acestei iniţiative legislative.

Consiliul Economic şi Social, precum şi Consiliul Legislativ au avizat, de asemenea, negativ această propunere legislativă.

Comisia pentru administraţie publică, amenajarea teritoriului şi echilibru ecologic, sesizată în avizare, a trimis avizul nr.202/XVIII/6/21 mai 2001, prin care, se propune respingerea iniţiativei legislative.

Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat propunerea legislativă menţionată mai sus, în şedinţa din 24 mai 2001 şi a constatat următoarele:

- textul propus urmăreşte să se reglementeze despăgubirea cetăţenilor afectaţi de exproprierile făcute abuziv, în perioada 1964 – 1989, în vederea construirii Hidrocentralei Porţile de Fier I, iniţiatorii considerând că necesitatea promovării acestei propuneri este impusă de caracterul simbolic al despăgubirilor acordate la nivelul preţurilor din acea perioadă, precum şi de neonorarea angajamentelor luate de statul român faţă de cei expropriaţi privind alocarea unei cote de energie electrică gratuită;

- propunerea legislativă nu are la bază o evaluare reală a despăgubirilor acordate pentru exproprierile făcute în vederea construirii Hidrocentralei “Porţile de Fier I”. Acest fapt rezultă chiar din titlul  proiectului de lege care are în vedere despăgubirea cetăţenilor din “Clisura Dunării” pentru exproprierile făcute în perioada 1964 – 1989, cu toate că acest obiectiv de investiţii a fost dat în exploatare în 1971 şi ca urmare operaţiunile de expropriere  nu puteau să se facă până în anul 1989;

- în articolul 1 se precizează că cetăţenii care au fost expropriaţi în vederea construirii Hidrocentralei “Porţile de Fier I” au dreptul la despăgubiri din partea statului, ori pentru exproprierile făcute în vederea realizării acestui obiectiv s-au acordat despăgubiri potrivit legislaţiei existente la acea dată şi în conformitate cu acordurile încheiate de Guvernul Iugoslaviei;

- orice reglementare cu caracter reparator trebuie să cuprindă prevederi clare referitoare la definirea şi calificarea imobilelor, precizarea persoanelor beneficiare, actele doveditoare şi calitatea persoanelor de a solicita despăgubiri, modalităţile de aplicare a prevederilor actului normativ şi autorităţile publice abilitate să aducă la îndeplinire prevederile legii;

- nu sunt prezentate criterii de evaluare şi modalităţi concrete de stabilire a cuantumului despăgubirilor. De altfel, nu rezultă nici dacă se urmăreşte o altă despăgubire calculată la preţurile actuale sau plata unei diferenţe faţă de despăgubirea acordată iniţial;

- prevederile unui astfel de act normativ presupune cheltuieli suplimentare din bugetul de stat, cuantumul acestor cheltuieli nefiind cunoscut. Pe de altă parte nu se prezintă sursa de finanţare şi modalităţile de acoperire a golului de venituri în bugetul de stat în conformitate cu prevederile Legii nr.72/1996;

- întrucât pentru realizarea unor lucrări de utilitate publică au fost făcute exproprieri în nenumărate zone şi localităţi ale ţării şi au fost acordate despăgubiri în baza unei  legislaţii aplicabile tuturor celor afectaţi, nu se justifică adoptarea unui act normativ special pentru cei din zona avută în vedere prin această propunere legislativă.


Faţă de cele constatate mai sus, cu majoritate de voturi, membrii Comisiei juridice, de disciplină şi imunităţi, au hotărât să propună plenului Camerei Deputaţilor respingerea acestei iniţiative legislative.


În raport de obiectul şi conţinutul său, proiectul de lege face parte din categoria legilor ordinare.

                 PREŞEDINTE,                                    SECRETAR, 

               dr. Ionel Olteanu                              Carmen Dumitriu

